Raġel ittieħed b'emerġenza l-Isptar Mater Dei, wara li kien involut f'inċident tat-traffiku. Aktar, għall-ħabta tas-5:40 a.m, il-Pulizija ġew infurmati li kien hemm persuna li kellha bżonn l-assistenza tagħha u dik medika fi Triq Tul il-Kosta, in- Naxxar direzzjoni lejn San Ġiljan. Il-Pulizija tad-Distrett marret minnufih fuq il-post, fejn minn investigazzjonijiet preliminari li saru rriżulta li raġel Taljan ta' 42 sena residenti San Pawl il-Baħar kien qed isuq mutur Honda SH150AD u kellu ħabta ma' van Toyota Hiace, misjuq minn raġel ta' 51 sena, residenti San Pawl il-Baħar. Is-sewwieq tal-mutur kien assistit minn tim mediku u ittieħed l-isptar permezz t'ambulanza, fejn iktar tard huwa ġie ċċertifikat li sofra ġrieħi serji. L-investigazzjonijiet tal-Pulizija għadhom għaddejjin.